# Яр Чаллы педагогика көллияте

Яр Чаллы педагогика көллияте (рус. Набережночелнинский педагогический колледж, ингл. Naberezhnye Chelny Pedagogy College) — Татарстанның Яр Чаллы шәһәрендә урнашкан, Татарстан Республикасы Мәгариф һәм фән министрлыгы карамагындагы махсус урта һөнәри белем бирү оешмасы. 1977―1995 елларда ― Яр Чаллы педагогика училищесы.

# Яр Чаллы педагогика көллияте
## Тарих

Яр Чаллы педагогия көллияте тарихы Яр Чаллы шәһәре тарихы, Кама автомобиль заводының (КамАЗ) Бөтенсоюз төзелеше белән тыгыз бәйләнгән. Чаллы шәһәренә СССР төбәкләреннән яшьләр күченеп килә. Шәһәр үсә, яңадан-яңа гаиләләр барлыкка килә, балалар туа. Мәктәпкәчә яшьтәге балаларны тәрбияләү учреждениеләренә мохтаҗлык арта. 1977 елның 27 маенда РСФСР Мәгариф министрлыгы карары белән Яр Чаллы шәһәрендә педагогика училищесы ачыла .
Башта 29нчы мәктәп базасында урнашкан яңа уку йортына эшкә Минзәлә педагогика училищесыннан Габделхәй Хәлил улы һәм Маһинур Сөнгать кызы Сәмигуллиннар, шулай ук Казаннан Әнәс Батыр улы Фәйрушин, Рәис Мотыйгулла улы Миңнегулов, Чистай педагогика училищесыннан Луиза Харис кызы Хаҗиәхмәтова, Нина Михайловна Коновалова, Ростов шәһәреннән Зоя Кислова күчеп килә.
1982 елда училищеның яңа бинасы төзелә.
Мәктәпкәчә яшьтәге учреждениеләрдә тәрбияләнгән балаларның башлангыч мәктәпкә баруы Чааллы мәктәпләрендә башлангыч сыйныф укытучыларына ихтыяҗ тудыра. Шуңа бәйле, уку йортында 1987 елда «Башлангыч сыйныфларда белем бирү» белгечлеге бүлеге ачыла.
Яр Чаллы педагогика училищесында укучылар рус теле, математика, хезмәт, хореография, музыка фәннәреннән һәм «Азат ителгән сыйныф җитәкчесе», «Халык мәгарифе системасында психолог» белгечлекләре буенча өстәмә белем алган.
1989 елдан уку йортында рус төркемнәре белән беррәттән, татар телендә белем алучы төркемнәр туплана. 1991 елда училищеда татар теле һәм әдәбияты укытучыларын һәм тәрбиячеләрен әзерләү бүлеге ачыла.
1995 елда уку йортына көллият (колледж) статусы бирелә. Шәһәр хакимияте белән Казан дәүләт педагогика университеты арасында югары белемле белгечләрне бергәләп әзерләү буенча озак сроклы килешү төзелә. КДПУ филиалында «Туган тел һәм әдәбият (татар)», «Чит тел (инглиз, алман һәм француз телләре)», «Музыкаль белем» белгечлекләре ачыла.

# Яр Чаллы педагогика көллияте
## Бүлекчәләр

* Мәктәпкәчә белем бирү
* Башлангыч сыйныфларда белем бирү
* Музыкаль белем бирү
* Мәгълүмат системалары һәм программалаштыру

# Яр Чаллы педагогика көллияте
## Матди-техник база

Белем бирү эшчәнлеген оештыру һәм үткәрү өчен файдаланыла торган биналарның һәм корылмаларның гомуми мәйданы 10346,1 кв. м тәшкил итә. 300 урынлы тулай торак бар, гомуми мәйданы – 3694,8 кв. м.; дүрт спорт залы (уен, гимнастика, тренажер залы, өстәл теннисы өчен зал), мәйданы – 3179 кв. м.; чаңгы базасы ― 170 кв. м. Көллияттә белем бирү процессын гамәлгә ашыру өчен 64 кабинет җиһазландырылган, аларның 7се компьютер сыйныфы һәм лаборатория; 24 кабинетта мультимедиа җиһазлары урнаштырылган.

# Яр Чаллы педагогика көллияте
## Шәхесләр
### Директорлар

* 1977 – Людмила Ильинична Ризаева
* 1982 – Владимир Максимович Попов
* 1987 – Лидия Викторовна Шилова, Яр Чаллы шәһәренең Мактаулы гражданины.
* 2002 – Геннадий Николаевич Шишканов
* 2005 – Әлфия Тимербай кызы Галиева, филология фәннәре кандидаты, доцент, Татарстан Республикасының атказанган укытучысы, Россия Федерациясенең урта һөнәри белем бирү мактаулы хезмәткәре

# Яр Чаллы педагогика көллияте
## Шәхесләр
### Укытучылар

    Шулай ук карагыз: Төркем:Яр Чаллы педагогика көллияте укытучылары һәм Төркем:Яр Чаллы педагогика укуханәсе укытучылары.
| башлау | тәмамлау | Исем | туу датасы | туу урыны | әлма-матер | һөнәр төре | Викиҗыентыктагы төркем | үлем датасы |
| | | Әлфия Галиева | 1961-06-14 | | | укытучы телбелгеч оешма җитәкчесе | | |

# Яр Чаллы педагогика көллияте
## Шәхесләр
### Тәмамлаучылар

    Шулай ук карагыз: Төркем:Яр Чаллы педагогика көллиятен тәмамлаучылар һәм Төркем:Яр Чаллы педагогика укуханәсен тәмамлаучылар.